
        ХУВЬЦАА ЭЗЭМШИГЧДИЙН ХУРЛЫН 

2020 оны 04 сарын 21                                      Дугаар 01                                                       Улаанбаатар хот


“Материалимпэкс” ХК-ийн Хувьцаа эзэмшигчдийн ээлжит хурлыг  Төлөөлөн удирдах зөвлөлийн дарга Г.Аюушмаа даргалж, хувьцаа эзэмшигч Б.Зориг /768062/, Г.Аюушмаа /524/ нар биечлэн, Д.Тунгалаг /99192, tungalag tungalag/, Т.Мөнхжаргал /119, Munkhjargal Tumurbaatar/, Д.Оюун /1279, Oonoo Oyunaa/, Д.Төмөр-Очир /5, Batbaatar/, Ж.Энхтунгалаг /1, Enkhtungalag Jadamba/, “Би Ди Сек ҮЦК” ХК /9659, Munkh-Erdene/-ийн итгэмжлэгдсэн төлөөлөгч Ц.Мөнх-Эрдэнэ нар цахимаар,  хурлын тэмдэглэлийг ТУЗ-ийн нарийн бичгийн дарга Т.Лхагвачулуунаар хөтлүүлэн “Материалимпэкс” ХК-ийн хурлын танхимд 2020 оны 04 сарын 21-ний өдрийн 10 цаг 40 минутад цахимаар хийв.  
Ашигласан цахим хаяг: skype, Materialimpex JSC
[bookmark: _GoBack]/Төлөөлөн удирдах зөвлөлийн хараат бус гишүүн Ч.Энхтуул, гишүүн Ч.Чинзориг, гишүүн Н.Мягмарсүрэн, гишүүн - хувьцаа эзэмшигч Б.Зориг, Г.Аюушмаа, Т.Мөнхжаргал нар цахимаар оролцсон болно/
Даргалагчаас: Хүрэлцэн ирсэн нийт хувьцаа эзэмшигчиддээ талархал илэрхийлээд, ХЭ-ийн ээлжит хурлын дэгийг танилцуулаад брокер дилерийн компаниудаар хурлын материал, дарааллыг илгээсэн. Одоо оролцож байгаа хүмүүст ч мөн дахин илгээсэн байгаа. Урьдчилан танилцаад асууж тодруулах зүйлээ бэлдэж байгаарай. Энэ жилийн ээлжит хурал маань цахимаар явагдаж байгаа онцлогтой тул дүрс сарних, дуу хоолой тасалдах тохиолдолд та бүхэн даруй мэдэгдэж хурлын явцыг бүрэн мэдэж оролцох шаардлагатай байна. 
Хурлаа эхлүүлэхээс өмнө тооллогын комиссын гишүүдээ танилцуулъя гээд Тооллогын комиссын дарга Т.Байгаль нь тус компанийн Гадаад харилцаа, хамтын ажиллагааны хэлтэст тээврийн менежерээр ажилладаг, манай компанийн удирдлага, ТУЗ-ийн гишүүдтэй ямар нэгэн садан төрлийн болон ашиг сонирхлын зөрчилгүй, манай компанийн хувьцаа эзэмшдэггүй, тооллогын комиссын гишүүн Б.Отгонбилэг нягтлан бодогч, эдийн засагч мэргэжилтэй, тус компанид нягтлан бодогчоор ажилладаг, Н.Түмэндэмбэрэл мөн нягтлан бодогч мэргэжилтэй “Материал Гласс” ХХК-ийн нягтлан бодогчоор ажилладаг, манай байгууллагатай харилцаа холбоотой ажилладаг. Энэхүү 2 гишүүн нь мөн адил компанийн удирдлага, ТУЗ-ийн гишүүдтэй ямар нэгэн садан төрлийн болон ашиг сонирхлын зөрчилгүй, компанийн хувьцаа эзэмшдэггүй. Эдгээр хүмүүс өнөөдрийн хурлын тооллогын комиссоор томилогдсон байна. Одоо цаг 10 цаг 50 минут болж байна, комиссын дарга, гишүүд ирцийн бүртгэлийг дуусгаж, ирцийн мэдээгээ танилцуулъя.  
Тооллогын комиссын гишүүд хувьцаа эзэмшигч нэгбүрийн итгэмжлэл, биеийн байцаалтыг шалгаж, тулгалт хийв. Ирцийн ажиллагаа 10:00 цагаас эхэлсэн болно.  
Тооллогын комиссын дарга Т.Байгалиас: Ирцийн мэдээллийг хуралд танилцуулж, 879,343 ширхэг саналын эрх бүхий хувьцаатай 8 хувьцаа эзэмшигч хуралд оролцож байна. Ирцийн дүн 64,26% байна гэв.
Даргалагчаас: Саналын эрх бүхий хувьцааны 50-иас дээш хувийг эзэмшиж байгаа хувьцаа эзэмшигчид ирсэн тул хурлыг хүчинтэйд тооцох хууль зүйн үндэстэй байна. Хурлын дараалал, хэлэлцэх асуудлыг танилцуулъя. 


· Тооллогын комисс ирцийн бүртгэлээ хийж, ирцийн мэдээгээ танилцууллаа 
· Компанийн 2019 оны үйл ажиллагааны болон санхүүгийн тайлангийн талаархи ТУЗ-ийн дүгнэлтийг хэлэлцэх, батлах 
· ТУЗ-ийн дэргэдэх Аудитын хорооны дүгнэлтийг хэлэлцэх, батлах 
· Компанийн 2020 оны бизнес төлөвлөгөөг хэлэлцэх, батлах
· Ногдол ашгийн хуваарилалтын талаар мэдээлэл, тайлбар сонсох 
· ТУЗ-ийн ердийн болон хараат бус гишүүдэд нэр дэвшигчдийг гишүүдийн танилцуулгыг ТУЗ-ийн дэргэдэх Нэр дэвшүүлэх хорооноос танилцуулна. 
·  ТУЗ-ийн дэргэдэх Цалин урамшууллын хорооноос ТУЗ-ийн дарга, гишүүд, нарийн бичгийн даргын цалин урамшуулал, үйл ажиллагааны төсвийн талаар хэлэлцүүлэх, батлах
· Хэлэлцэж буй асуудлуудтай холбоотой асуулт, хариултыг тухай бүрт
· Тооллогын комиссоос, санал хураалтын ажиллагаа явуулна
· Саналын хуудас тоолох явцад хурал түр завсарлана. 
· Тооллогын комиссоос саналын хуудасны дүнг танилцуулна. 
· ХЭХ-аас гарах тогтоолын төслийг танилцуулж, батлуулна. 
· Хурлыг хаана. Ийм дарааллаар өнөөдрийн хурал явагдана. 
Хэлэлцэх асуудлын дараалал болон бусад асуудлаар хувьцаа эзэмшигчдэд асуух болон хэлэх санал хүсэлт байна уу? Хурлын материалыг Монголын Хөрөнгийн Бирж болон өөрийн сайтдаа байршуулсан, үнэт цаасны компаниуд руу мэйлээр явуулсан. Хувьцаа эзэмшигчдийн ээлжит хурлын товыг нийтэд мэдээлснээс хойш өнөөдрийг хүртэл хугацаанд компани дээр хурлын материалыг хэвлэж бэлдсэн байсан боловч хэн ч ирж танилцаагүйг тэмдэглэлд мөн тусгуулъя. Хувьцаа эзэмшигч та бүхэн хурлаас өмнө шаардлагатай материалтайгаа ирж танилцах бүрэн боломж үргэлж нээлттэй байдаг гэдгийг дахин хэлье. Эрхэм хувьцаа эзэмшигчид та бүхэн хэлэлцэх асуудал тус бүрт чөлөөтэй, идэвхтэй асууж, хариулж, сонирхсон бусад зүйлсээ минут харгалзахгүйгээр чөлөөтэй асууж болно. 
Оролцогчид: Дараалал, хурлын материалтай танилцсан тул хэлэлцэх асуудалд оруулах саналгүй, асуулт хариултын журмаар явуулахыг дэмжиж байна гэцгээв. 

Даргалагчаас: Хурлын зарыг СЗХ-оос шинэчлэн батлагдсан журмын дагуу хийж гүйцэтгэсэн. За ингээд хэлэлцэх асуудлын дарааллын талаар асуух асуулт байхгүй бол нэг дэх асуудалдаа оръё. Компанийн үйл ажиллагааны болон санхүүгийн тайлангийн талаархи ТУЗ-ийн дүгнэлтийг миний бие хэлэлцүүлнэ. /ТУЗ-ийн дүгнэлтийг хавсаргав/.
 
Даргалагчаас: Төлөөлөн Удирдах зөвлөлийн дүгнэлтээс асуух асуулт байна уу?
Оролцогчдоос: Байхгүй гэв. 

Даргалагчаас: Асуултаа хэдийд ч тавьж болно шүү. Дараагийн хэлэлцэх асуудал нь ТУЗ-ийн дэргэдэх Аудитын хорооны дүгнэлтийг аудитын хорооны гишүүн Н.Мягмарсүрэнгээс хэлэлцүүлнэ. 
Н.Мягмарсүрэнгээс: Аудитын хорооны дүгнэлтийг уншиж хэлэлцүүлэв.
Даргалагчаас: Асуух асуулт байвал асууя. 
Ж.Энхтунгалагаас: Орлого үр дүнгийн тайланд үйл ажиллагааны зардал өссөн дүнтэй харагдаж байна. Энэ ямар зардал нь өссөн юм бэ? 
Н.Мягмарсүрэнгээс: Зээлийн хүүгийн зардал гол өсөлт нь харагдаж байгаа, нийгмийн даатгалын шимтгэл, цалингийн зардал мөн өссөн дүнтэй гэв.
 
Даргалагчаас: Өөр асуух асуулт байна уу? 
Оролцогчид: Байхгүй гэв. 

Даргалагчаас: Хэлэлцэх дараагийн асуудалдаа оръё. Гүйцэтгэх захирлаас 2019 оны бизнес төлөвлөгөөг хэлэлцүүлье. 
Б.Зоригоос: 2020 оны бизнес төлөвлөгөөг хэлэлцүүлэв. /тэмдэглэлд хавсаргав/
Импортын барааны нэр төрлийг нэмэгдүүлэхээр судалж байгаа. Төмөрлөг болон шар будаа, хөц будаа гэх мэт. Тээвэр зуучийн сүлжээг өргөтгөх талаар мөн судалж, нэмэгдүүлэхийг онцгойлон анхаарч байгаа. Задгай тээвэр буюу ро-ро тээврийг өргөтгөх, нэгдор 10 машин задгайгаар тээвэрлэснээр тээврийн зардал буурна. 
Барилгын ажлын хувьд өнгөрсөн намар эхлүүлсэн гараж, худалдааны барилгаа энэ онд дуусгаж ашиглалтад хүлээлгэн өгөхөөр төлөвлөж байгаа.  
Асуух асуулт байвал хариулъя. 
Ж.Энхтунгалагаас: Богд уулыг тойрсон төмөр зам барина гээд л Улаанбаатар хотын ложистикуудыг нүүлгэнэ гээд байсан. Энэ талаарх мэдээлэл байна уу? 
Б.Зоригоос: Улаанбаатар хотын тээвэр зууч, ложистикийн 22 компани нэгдэх талаар 3 жилийн өмнө яригдаж нэгдсэн нэг компани байгуулж байсан. Түүний дараа ноднин жил 14 компанийн нэгдэлтэй Үндэсний тээврийн корпораци гэж байгуулагдсан бөгөөд аль алинд нь манайх гишүүнчлэлд нь байдаг. Энэ 2 компани саналаа нэгтгэж Зам тээврийн яам болон холбогдох байгуулагад саналаа ярьж байгаа. Тээврийн компаниуд өөр өөрийн бодол, саналаа нэгтгээд явж байгаа ч эцсийн байдлаар шийдэгдсэн асуудал одоохондоо байхгүй байгаа. Төмөр замын асуудал ч  өнөөдрийн байдлаар шийдэгдээгүй байгаа гэв. 

Даргалагчаас: Өөр асууж тодруулах зүйл, санал байна уу? 
Оролцогчид: Байхгүй гэв. 
Даргалагчаас: Хэлэлцэх асуудлын дараалал ёсоор Ногдол ашгийн талаарх мэдээллийг Д.Оюун гишүүнээс мэдээлэл өгнө. 
Д.Оюунаас: 2019 онд манай байгууллага 684,622 мянган төгрөгийн ашигтай ажилласан. Гэхдээ 2019 онд бид давхар зогсоол, үйлчилгээний төвийн барилгын ажлыг эхлүүлсэн бөгөөд 2020 онд дуусгахаар төлөвлөж байгааг түрүүн гүйцэтгэх захирал ярьсан. Бид сүүлийн жилүүдэд бодит хөрөнгө оруулалтын ажил ерөөсөө хийгээгүй. Мөн нэгэнт эхлүүлсэн барилгаа дуусгах шаардлагатай байсан тул энэ жилийнхээ ашгийг барилгын хөрөнгө оруулалтдаа оруулснаар 2021 оноос түрээсийн орлогоор хөрөнгөө эргэлтэд оруулах боломжтой болох юм. Иймд ТУЗ-өөс 2019 оны компанийн ашгаас ногдол ашиг тараахгүй талаар шийдвэрлэсэн байгаа. Товчдоо хөрөнгө оруулалтаа үргэлжлүүлж, эхлүүлсэн барилгаа дуусгах, ашиглатад өгөх зорилгоор ногдол ашиг тараагаагүй байгаа гэв. 
Даргалагчаас: Ногдол ашигтай холбоотой сууж тодруулах зүйл, санал байна уу? 
Оролцогчид: Байхгүй гэв. 

Даргалагчаас: ТУЗ-ийн ердийн болон хараат бус гишүүнд нэр дэвшигчдийг нэр дэвшүүлэх хорооны гишүүн Ч.Чинзоригоос танилцуулъя. 

Ч.Чинзоригоос: Өөрийгөө танилцуулаад, ТУЗ-ийн дэргэдэх Нэр дэвшүүлэх хороо 2019 оны 12-р сард хуралдаж, ТУЗ-өөр дараах асуудлыг хэлэлцүүлсэн байгаа. ТУЗ-ийн 2017 оны сонгуулиар сонгогдсон бүрэн эрхийн хугацаа 2020 онд дуусгавар болохтой холбоотой ТУЗ-ийн ердийн болон хараат бус гишүүнд нэр дэвшигчдийн нээлттэй сонгон шалгаруулалтын зарыг олон нийтийн мэдээллийн хэрэгсэл болох Өдрийн сонинд 2019 оны 12 сард нэг удаа, 2020 оны 3 сард нэг удаа тус тус зарласан. Мөн компанийн вэб сайтад 2019 оны 12 сараас хойш байршуулса байгаа. 
Нэр дэвшигчдийн анкет авах хугацаанд бид ямар нэгэн хориг саад тавиагүй, битүүмжлэлтэй материалыг бид авсаар байсан. Материал ирүүлсэн нэр дэвшигчдээс хассан ямар нэгэн анкет, материал байхгүй. Нийт 11 хүн нэрээ дэвшүүлсэн. Та бүхэнд байгаа, харж байгаа байх. 11 материал ирсэн, 11-үүлэнг нь хүлээн авсан. ингээд та бүхэн нэр дэшигчдийн товч анкеттай танилцсан байгаа тул нэмж тодруулах, асуух асуулт байна уу?


Хэрэв та бүхэн биечлэн танилцана гэвэл бүх нэр дэвшигчид цахимаар оролцохоор хүлээж байгаа гэв. 
Даргалагчаас: Биечлэн танилцах хүсэлтэй хувьцаа эзэмшигч байна уу? Өөрөөс нь асууж тодруулах асуулт байгаа юу?
Оролцогчид: Байхгүй гэв. 
Ч.Чинзоригоос: Илгээсэн материалуудаас асууж, тодруулах зүйл байна уу?
Ц.Мөнх-Эрдэнээс: Ердийн гишүүнд нэр дэвшигчид бараг ихэнх нь Материалимпэксийн ажилчид байна. Өөр гаднаас материал ирүүлсэн хүн байхгүй юм уу?
Ч.Чинзоригоос: Байхгүй, бид 4 сарын туршид материал хүлээн авсан. Зараа олон нийтэд нээлттэй тавьсан. Бид ирүүлсэн материалуудыг бүгдийг авсан. 11 хүн л материал ирүүлсэн. Үүнээс Материалимпэксийн 7 хүн байгаа гэв. 
 
Оролцогчид: Өөр асуух асуултгүй  гэв. 

Даргалагчаас: ТУЗ-ийн гишүүн, дарга, нарийн бичгийн даргын цалин урамшуулал болон ТУЗ-ийн үйл ажиллагааны төсвийг Ч.Чинзориг гишүүнээс хэлэлцүүлье. 
Ч.Чинзоригоос: ТУЗ-ийн дэргэдэх Цалин урамшууллын хорооноос ТУЗ-ийн ердийн болон хараат бус гишүүдийн, ТУЗ-ийн дарга, нарийн бичгийн даргын цалин  урамшууллын хэмжээ, ТУЗ-ийн үйл ажиллагааны зардлын төсвийг гаргахдаа хөдөлмөрийн хөлдсний доод хэмжээ, компанийн өмнөх жилүүдийн төсөв, төлөвлөгөөнүүдийг судлан үзэж санал гаргасан байгаа. 
Цаг үеийн нөхцөл байдал, эдийн засгийн урьдчилсан прогноз хийсний дүнд ТУЗ өөрөө үйл ажиллагааны тусгайлсан төсвийг 2020 онд гэж тусгахгүй байя, компанийн үйл ажиллагааг сайжруулах чиглэлийг дэмжье, тусгайлсан томилолтын болон сургалтын зардал тусгахгүй байя гэсэн санал дээр нэгдсэн байгаа. Харин 2020.01.01-ний өдрөөс хөдөлмөрийн хөлсний доод хэмжээ нэмэгдсэнтэй холбоотой ТУЗ-ийн гишүүдийн нэг сарын цалин, урамшууллын хэмжээг тооцоолсон. 
ТУЗ-ийн ердийн болон хараат бус гишүүний нэг сарын урамшууллын хэмжээг 500,000 төгрөгөөр тогтоох, 
ТУЗ-ийн дэргэдэх 3 хороодын үйл ажиллагааг идвэхжүүлэх, оролцоог нэмэгдүүлэх бодлогын хүрээнд +50,000 төгрөг. Энэ нь хороод өөрсдөө санаачлагаараа хурлаа зохион байгуулж, ТУЗ-д асуудал хэлэлцүүлэх, зөвлөмж гаргах зэргээр үр бүтээл, идэвх санаачлагатай ажилласан тохиолдолд олгох нэмэлт урамшуулал юм. 
ТУЗ-ийн даргын нэг сарын цалин хөлсийг 1,800,000 төгрөг, ТУЗ-ийн нарийн бичгийн даргын цалин хөлсийг 1,000,000 төгрөгөөр тогтоохоор тус тус санал оруулж байна гэв. 
Даргалагчаас: ТУЗ-ийн гишүүдийн цалин хөлс, урамшуулалтай холбоотой саналд асуух асуулт, санал, хүсэлт байна уу? 
Д.Оюунаас: Компанийн одоогийн санхүүгийн чадавхийг бас харгалзан үзэх шаардлагатай байх. Өнөөдөр дэлхий нийтээрээ, улс даяараа онц байдал зарласан, бизнесийн ажил зогсонги байдалтай байгааг бид бэлхнээ харж байна. Компани үнэхээр жигд хэвийн үйл ажиллагаагаа явуулж байгаа тохиолдолд цалин урамшууллын хэмжээ асуудалгүй. Тэгэхээр миний хувьд ТУЗ-ийн дарга, нарийн бичгийн даргын цалин урамшууллын хэмжээг тогтсон тоогоор биш, тэдээс тэд гэсэн дээд доод хязгаарыг тогтоох саналтай байна. Өөрөөр хэлбэл 1,500,000-1,800,000 төгрөг, нарийн бичгийн даргын цалин 500,000-800,000 төгрөг гэв. 
Б.Зоригоос: Оюуны саналыг дэмжиж байна. Яг тогтсон тоо заавал байх албатай биш байх гэв. 
Ч.Чинзоригоос: Болно оо, бид зөвхөн санал оруулж байгаа, хэдээр тогтоох нь та бүгдийн эрх хэмжээний асуудал гэв. 
Даргалагчаас: Цалин урамшуулалтай холбоотой өөр санал хүсэлт байна уу?
Оролцогчид: Байхгүй гэв. 


Даргалагчаас: Оюун хувьцаа эзэмшигчийн дээд доод хязгаар тогтоох саналыг дэмжиж байна гэж ойлголоо. Зөв үү?
Бүх оролцогчид: Тийм ээ, дэмжиж байна, асуух асуултгүй гэв. 

Даргалагчаас: Хэлэлцсэн асуудлуудтай холбоотой асуух асуулт, нэмж тодруулах зүйл байна уу?
Оролцогчид: Байхгүй гэв. 

Даргалагчаас: Хэлэлцэх асуудал, мэдээллийн чанартай сонсох асуудлууд дууслаа. Хувьцаа эзэмшичдэд асуух асуулт байна уу? Асуулт хариултдаа орцгооё. 
Оролцогчид: Асуух асуулт байхгүй, тухай бүрт асуусан учраас асуултгүй гэв.

Даргалагчаас: Санал хураалтдаа оръё. Тооллогын комиссоос Саналыг цахимаар авах учир тооллогын комиссын шийдвэр гартал түр завсарлъя. 
Тооллогын комиссын дарга Т.Байгалиас бөглөх зааврыг тайлбарлан өгөв. 

Хурал 11:32 цагт завсарлаж, 12:20 цагт үргэлжлэв. 
Даргалагчаас: Тооллогын комиссын дүн гартал та бүхний сонирхсон асуулт, санал, зөвлөгөөг сонсъё. 
Оролцогчидоос: Байхгүй гэв. 

Даргалагчаас: Хэлэлцсэн асуудлуудтай холбоотойгоор нэмж гаргах санал, хүсэлт, асуулт байна уу?         
Бусад оролцогчид: Асуух асуултгүй, нэмж хэлэх санал байхгүй байна гэв. 

Тооллогын комиссын дарга Т.Байгалиас: Тооллогын дүнгийн тухай комиссын тогтоол уншиж танилцуулав. Утга нь: 
   Саналын хуудаснуудыг шалгахад 8 хуудаснаас 8 хуудсыг  хүчинтэйд  тооцож, 

   Хүчинтэйд тооцогдсон саналын хуудсаар дүгнэхэд хэлэлцүүлж буй асуудлыг доорхи хувиар зөвшөөрснийг тогтоов. Үүнд : 

Компанийн 2019 үйл ажиллагааны болон санхүүгийн байдалд хийсэн ТУЗ-ийг дүгнэлтийг зөвшөөрсөн 100 хувь
Компанийн ТУЗ-ийн дэргэдэх Аудитын хорооны дүгнэлтийг зөвшөөрсөн 100 хувь
Компанийн 2020 оны бизнес төлөвлөгөөг зөвшөөрсөн 100 хувь 

Компанийн ТУЗ-ийн ердийн гишүүдэд дараах нэр бүхий иргэний сонгосон хувь:
Б.Зориг 106 %
Д.Оюун 98,9%
Б.Болортуяа 98,9%
Б.Батбаатар  98,9%
П.Баатарцэрэн 98,9%
Д.Төмөр-Очир 98,9%
Т.Мөнхжаргал 0,01%

Компанийн ТУЗ-ийн хараат бус гишүүдэд дараах нэр бүхий иргэний сонгосон хувь:
		  
		 Н.Бямбасүрэн 2,2%
 Ц.Ариунаа 98,9%
 Б.Саранцэцэг 98,8%
 Ч.Энхтуул 98,8%.



Даргалагчаас: Тооллогын комиссын дүнтэй холбоотой асуух асуулт байна уу?
Оролцогчдоос: Байхгүй гэв. 
Даргалагчаас: Тооллогын комиссын тогтоолыг үндэслээд өнөөдрийн ХЭХ-аас дараах  тогтоолууд гарч байна. Тогтоол №01 утга: 
Компанийн 2019 оны үйл ажиллагааны болон санхүүгийн тайланд хийсэн Төлөөлөн удирдах зөвлөлийн дүгнэлтийг Хавсралт №01-ээр, ТУЗ-ийн дэргэдэх Аудитын хорооны дүгнэлтийг Хавсралт №02-оор, Компанийн 2020 оны бизнес төлөвлөгөөг Хавсралт №03-аар тус тус баталж,   

Тайлант оны үйл ажиллагааны ололтоо бататган, эрхэм зорилго, зорилтоо биелүүлэхэд тодорхой бодлого чиглэл боловсруулан хэрэгжүүлж ажиллахыг Төлөөлөн удирдах зөвлөлийн гишүүд болон компанийн удирдлагуудад даалгаад,  

Компанийн санхүү, бизнесийн үйл ажиллагаанд хийсэн Аудитын хорооны зөвлөмж, дүгнэлтийг үйл ажиллагаандаа хэрэгжүүлж ажиллахыг компанийн Санхүү, эдийн засгийн хэлтэст үүрэг болгов. 

Тогтоол №02. Утга: 
Компанийн Төлөөлөн удирдах зөвлөлийн 
1.1 Ердийн гишүүнээр: 
1.1.1 Б.Зориг
1.1.2 Д.Оюун 
1.1.3 Б.Болортуяа
1.1.4 Б.Батбаатар 
1.1.5 П.Баатарцэрэн
1.1.6 Д.Төмөр-Очир нарыг, 

1.2 Хараат бус гишүүнээр: 
 	1.2.1 Ц.Ариунаа
	1.2.2 Ч.Энхтуул 
1.2.3 Б.Саранцэцэг нарыг тус тус сонгож,   

Төлөөлөн удирдах зөвлөлийн гишүүн, нарийн бичгийн даргын нэг сарын цалин, урамшуулыг дараах хэмжээгээр тогтоов.   Үүнд: 
2.1 Төлөөлөн удирдах зөвлөлийн дарга – 1 500 000 – 1 800 000 төгрөг
2.2 Ердийн гишүүн – 500 000 төгрөг + урамшуулал 
2.3 Хараат бус гишүүн - 500 000 төгрөг + урамшуулал  
2.4 Нарийн бичгийн дарга – 500 000 -  800 000 төгрөг
      
Урамшуулал олгох нөхцөлийг Төлөөлөн удирдах зөвлөл болон түүний дэргэдэх хороодын үйл ажиллагааны журамд зааснаар олгон,    

Төлөөлөн удирдах зөвлөлийн гишүүд нь хууль болон бусад холбогдох дүрэм, журамд заасан эрх хэмжээний хүрээнд үйл ажиллагаагаа явуулахыг үүрэг болгов. 

Даргалагчаас: Хурлаас гарч буй тогтоолыг ХЭ-дээсээ гар өргөж давхар баталгаажуулъя. Тогтоол №01, 02-ыг батлах уу? 
Бүх гишүүд: 100% гар өргөн батлав. 
Даргалагчаас: Ингээд хуралдаа идэвхтэй оролцсон та бүхэнд баярлалаа. Хурал хаахаас өмнө хэлэх санал, хүсэлт байна уу?


Оролцогчид: Байхгүй гэснээр хурал 12 цаг 45 минутад дуусав. 



                        ТЭМДЭГЛЭЛ ХӨТӨЛСӨН ТУЗ-ИЙН 
               НАРИЙН БИЧГИЙН ДАРГА                                   Т.ЛХАГВАЧУЛУУН

ХУРЛЫ Н ДАРГА                                                       Г.АЮУШМАА

